Skarp dansk pris på ny Renault Scenic E-Tech

Den nye Renault Scenic E-Tech Electric kommer på vejene herhjemme til maj, men i dag har Renault åbnet for ordrebøgerne. Bilen, der er designet og produceret i Frankrig, er prissat skarpt fra starten i Danmark. Nemlig 309.990 kroner for udgaven med 420 kilometers rækkevidde.

Udgaven med større batteri, flere heste og 625 km rækkevidde koster 364.990 kroner.

Den nye Scenic lanceres i hælene på store prisnedsættelser på “lillebror” Megane E-Tech. Nedsættelser, der har resulteret i, at danskerne har bestilt 513 eksemplarer. Alene i januar måned. Renault har derfor store forventninger til salget af Scenic E-Tech, siger de.

Scenic E-Tech kommer med to batteristørrelser på enten 60 eller 87 kWh. Samtidig er der tre udstyrsniveauer, man skal tage stilling til. Her er et hurtigt overblik:

RENAULT SCENIC E-TECH | EVOLUTION (60 kWh) | TECHNO (60 kWh) | TECHNO (87 kWh) | ICONIC (87 kWh)
Rækkevidde (WLTP) | 420 km | 420 km | 625 km | 625 km
Batteripakke | 60 kWh | 60 kWh | 87 kWh | 87 kWh
Motor | 125 kW / 170 hk | 125 kW / 170 hk | 160 kW / 220 hk | 160 kW / 220 hk
Moment | 280 Nm | 280 Nm | 300 Nm | 300 Nm
Acceleration 0-100km/t | 9,3 sek. | 9,3 sek. | 8,4 sek. | 8,4 sek.
Ladeeffekt (AC/DC) | 22 kW / 130 kW | 22 kW / 130 kW | 22 kW / 150 kW | 22 kW / 150 kW
Træk på krog | 1.100 kilo | 1.100 kilo | 1.100 kilo | 1.100 kilo
Pris | 309.990 kr. | 329.990 kr. | 364.990 kr. | 384.990 kr.

Priser er hentet 1. februar 2024.

Den billigste variant, Evolution, leveres med 170 hk motor og en rækkevidde på 420 km. Den har som standard 19 tommer alufælge, adaptiv fartpilot, varmepumpe, bakkamera, varme i rat og forsæder samt håndfrit nøglekort. Den har en ladeeffekt på 130 kW DC og 22 kW AC.

Ligesom det var tilfældet med Megane, er det dog Techno-udstyrsvarianten, der ser mest spændende ud.  Den har blandt andet 12 tommer førerdisplay, 12 tommer multimedieskærm med indbygget Google Automotive, elektrisk bagklap, trådløs mobilopladning og et nyt, innovativt armlæn på bagsædet (se eventuelt video længere nede i teksten).

Techno-udstyrsvarianten fås både med 60 kWh og 87 kWh batteri. Udstyrsmæssigt er de to ens. Forskellen ligger primært tre forskellige steder. Batteristørrelsen, der gør at rækkevidden stiger med 205 km til 625 km. Samtidig kan man lade med 150 kW DC, og så er ydelsen også steget fra 170 hk til 220 hk. Det betaler du 35.000 kroner for.

Topversionen hedder Iconic og koster 384.990 kroner. Den fås udelukkende med det store 87 kWh batteri. Her er 20 tommer alufælge standard, contextual adaptiv fartpilot – altså en fartpilot der tager hensyn til sving, rundkørsler mm, el-justerbare forsæder med massage og Harman Kardon lydanlæg med otte højtalere og subwoofer standard. Igen lader denne med 150 kW DC og 22 kW AC.

Et kig indenfor …

Hele pris- og udstyrslisten kan findes hos Renault.

Herunder en video med vores første indtryk af Renault Scenic E-Tech, da den blev præsenteret. En prøvekørsel har vi til gode til senere i februar.

Skarp dansk pris på ny Renault Scenic E-Tech