Skarpe leasingpriser på Årets Bil

I foråret slog Renault Megane E-Tech den populære Tesla Model Y af tronen som den bedst sælgende bilmodel herhjemme. Ikke mindst på grund af et attraktivt leasingtilbud og lavere priser. Nu er turen kommet til Renault Scenic E-Tech, der er en væsentlig større model og blev kåret som Car of the Year i februar.

Renault introducerer et tilbud på lagerbiler, der betyder, at man kan privatlease en Scenic E-Tech med 420 kilometer rækkevidde for 3.895 kroner om måneden. Har man brug for længere rækkevidde og mere udstyr, giver man 4.295 kroner om måneden for versionen med det store batteri og 625 kilometer rækkevidde.

Tilbuddet gælder med 9.995 kroner i udbetaling og 10.000 kilometer om året. Ønsker man at tilkøbe ekstra 5.000 kilometer om året, koster det 200 kroner ekstra om måneden.

Ifølge Renault Danmark gives der et prisfald på 700 kroner om måneden på de fleste varianter. Det bliver interessant at se, om Renault endnu en gang kan rykke ved magtbalancen.

Se vores første indtryk af Renault Scenic E-Tech fra præsentationen.

Også Renault Megane E-Tech har fået et ny nøk ned i pris. Billigste version – Evolution med 40 kWh batteri koster nu 249.990 kroner. Den mest populære version, med 60 kWh batteri i Technoversionen, er nedsat til 284.990 kroner – en besparelse på 15.000 kroner.

Vil man privatlease sin Megane E-Tech koster det nu 3.495 kroner om måneden for Techno med 60 kWh batteri, mens topversionen Iconic koster 3.795 kroner. For begge gælder det, at det er en besparelse pr. måned på 500 kroner i forhold til de eksisterende priser.

Læs også vores test af Renault Megane E-Tech Electric.

Skarpe leasingpriser på Årets Bil