Renault sænker priserne permanent

Da Renault i begyndelsen af november satte priserne på Scenic E-Tech og Megane E-Tech ned med henholdsvis 50.000 kroner og 30.000 kroner gjaldt det udelukkende lagerbiler. Nu er tilbuddet på lagerbilerne imidlertid erstattet af en permanent prisnedsættelse, som er gældende fra 1. januar 2025 – og som også omfatter biler til bestilling.

Det betyder, at de nye vejledende priser på Renault Scenic begynder ved 269.990 kroner for Evolution med 60 kWh batteri, mens det er 289.990 kroner for Techno versionen med samme størrelse batteri. For begge betyder det en rækkevidde på 420 WLTP-kilometer.

Ifølge Renault vælger langt de fleste kunder dig udgaven med det store batteri på 87 kWh og en rækkevidde op til 625 kilometer. Prisen for denne udgave begynder nu ved 314.990 kroner for Technoversionen. Er det Alpine versionen man har set sig lun på, er prisen 324.990 kroner, mens topversionen Iconic koster 334.990 kroner.

Renault Megane E-Tech er også omfattet af den permanente prissænkning. Her er prisen for versionen med 60 kWh batteri og op til 442 kilometer rækkevidde 254.990 kroner for Techno versionen, mens den mest veludstyrede version – Iconic koster 274.990 kroner.

Få et smugkig på Renault 5 E-Tech

Den tredje af Renaults nye elbiler, den længe ventede Renault 5 E-tech, kommer først til Danmark til marts – og priserne offentliggøres først på mandag den 6. januar.

Til gengæld har Renault Danmark ekstraordinært fået 31 biler hjem, der kan ses rundt om hos de danske Renault-forhandlere i weekenden den 11.-12. januar. Her kan man også lægge en bestilling på bilen. Til de første der bestiller, er der en modelbil af R5 i størrelsen 1:43. Så man kan stille den på skrivebordet og glæde sig til, at den rigtige bil kommer hjem.

Der er åbent hos alle Renault forhandlerne både lørdag og søndag fra kl. 11.-16 oplyses det.

Se videoen med vores første indtryk af Renault 5 E-Tech.

Renault sænker priserne permanent