Renault hugger 40.000 kroner af prisen på Scenic E-Tech

Hvis du har gået og luret på en Renault Scenic E-Tech, men syntes prisen var lige i overkanten, så er det nu, du skal slå til. Renault har nemlig skåret 40.000 kroner af prisen på udgaven med 60 kWh batteri – og det betyder, at du nu kan køre en fabriksny Scenic hjem for under 250.000 kroner.

Den nedsatte pris gælder ikke en skrabet version, men den veludstyrede Techno-model. Her får du blandt andet Google Automotive med indbygget Google Maps, en 12-tommers skærm, adaptiv fartpilot, 19-tommer alufælge, 2-zonet klimaanlæg og fem års garanti (op til 150.000 kilometer) med i købet.

Kommunikations- og marketingchef hos RN Danmark, Søren Hyltoft, forklarer, at mange bilkøbere har opdaget, at de sagtens kan klare sig uden det helt store batteri:

– Mens maksimal rækkevidde og stort batteri stadig er vigtig for mange bilkøbere, er der en stigende andel, der har fundet ud af, at deres kørselsbehov sagtens kan dækkes af en bil med et mindre batteri.

Og ja – “mindre” er relativt. Scenic E-Tech med 60 kWh batteri kører nemlig op til 420 kilometer på en opladning, hvilket er rigeligt til det fleste hverdagsture.

For leasingkunder er der også gode nyheder: førstegangsydelsen er sat ned til 4.995 kroner, og den månedlige ydelse starter ved 3.595 kroner (ved 10.000 kilometer om året).

Renault har samtidig skåret 15.000 kroner af prisen på versionen med det store 87 kWh batteri og op til 625 kilometers rækkevidde. Den fås nu fra lige under 300.000 kroner i Techno-udstyr.

LÆS MERE: Test af Renault Scenic E-Tech

Her er en oversigt over de fire varianter med de nye priser, der gælder lagerbiler til og med 31. oktober 2025. Læs eventuelt mere hos Renault.

Renault Scenic | Techno 60 kWh | Techno 87 kWh | Esprit Alpine | Iconic
Batterikapacitet (netto) | 60 kWh | 87 kWh | 87 kWh | 87 kWh
Rækkevidde (WLTP) | 420 km | 625 km | 625 km | 625 km
Motor | 170 hk | 220 hk | 220 hk | 220 hk
Moment | | 300 Nm | 300 Nm | 300 Nm
Acceleration 0-100 km/t | 8,6 sek. | 7,9 sek. | 7,9 sek. | 7,9 sek.
Ladeeffekt (AC/DC) | 22 kW / 130 kW | 22 kW / 150 kW | 22 kW / 150 kW | 22 kW / 150 kW
Bagagerum | 545 / 1.670 l. | 545 / 1.670 l. | 545 / 1.670 l. | 545 / 1.670 l.
Træk | 1.100 kg | 1.100 kg | 1.100 kg | 1.100 kg
Garanti | 5 år / 160.000 km | 5 år / 160.000 km | 5 år / 160.000 km | 5 år / 160.000 km
Pris | 249.990 kr. | 299.990 kr. | 309.990 kr. | 319.990 kr.

Renault hugger 40.000 kroner af prisen på Scenic E-Tech